In Suid-Afrika is sneeu maar ’n wisselvallige verskynsel en dit is juis waarom ons gebruikersvriendelike aanlyn-hulpmiddels soos Snow Report het om sneeusugtiges dadelik in te lig oor waar dié ontwykende wit tapyt neergestryk het. As jy hierdie winter in die wit wil gaan sit, hou Snow Report gerus dop. Hulle webwerf word byna oombliklik opgedateer indien daar sneeu geval het. Boonop kan jy versoek dat hulle vir jou ’n WhatsApp-boodskap stuur met die nuutste inligting oor sneeuval, of jy kan hulle bloot op Twitter volg om onmiddellike kennisgewings op jou foon te kry.
Wanneer die sneeu eers geval het, moet mens egter dadelik reg wees om sak en pak in die kar te spring. Hier is ’n nuttige paklysie vir jou sneeuwegbreek sodat jy net kan afmerk en wegtrek.
Hoewel ŉ mens vinnig moet spring om die sneeu te vang as dit eers geval het, wil jy darem ook seker wees jy beland by ’n lekker plek waar jy, ná jou sneeuman gedoop is en buite staan en waghou, by die kaggelvuur kan ontdooi met ’n lekker glas rooiwyn of ’n koppie warmsjokolade. Wel, LekkeSlaap het oudergewoonte ’n paar snoesige plekkies om voor te stel. Hierdie knus kothuise en warm wegbreke is in ons land se mees gewilde sneeubestemmings geleë is en is nét reg om die winterkoue buite te hou!
As jy ’n Karoodorpie-mens is en boonop sneeu soek, is Sutherland dié sneeubestemming vir jou. Augustus word oor die algemeen as Sutherland se sneeu-maand gesien en dit is gewoonlik die hoërliggende Verlatenkloof-pas wat eerste sneeu sien. Dit is egter ook hierdie pas wat eerste onbegaanbaar raak as dit ’n erge sneeujaar is, so maak seker dat jy genoeg voorraad en verlof het as jy van plan is om hier te bly.
As jy tussen Junie en Augustus die Tolkien-agtige dorpie Hogsback in die Oos-Kaap besoek, mag jy dalk net gelukkig genoeg wees om die feetjiewoud wat dié dorpie omring, in wit getooi te sien.
Vir Kapenaars bied die Matroosberge, sowat 35 km buite Ceres op die Bo-Swaarmoed pad, die beste kans op toeganklike sneeuval. Tussen Julie en September val daar dikwels sneeu in hierdie streek. As dit nie ’n erge sneeujaar is nie, word ’n 4×4 benodig om die berge se versiersuikerpieke te bereik. Ander jare mag daar sneeu op grondvlak val.
Suid-Afrika se grootste en hoogste bergreeks, die Drakensberge, sien natuurlik die meeste sneeu. Daar is ’n hele paar plekke in hierdie streek wat gereeld sneeu kry, onder meer Giant’s Castle, Highmoor, die Golden Gate Nasionale Park en Cathedral Peak, asook ’n paar dorpe soos Underberg, Barkley-Oos en Rhodes. Dit beteken egter nie dat die omliggende dorpe nié sneeu kry nie. So, as jy bereid is om ’n sneeusoeker te wees, kan jy by talle snoesige plekkies in dié geweste inklok en dan die pad tot by die sneeu aandurf.
Die Long Tom-pas in Mpumalanga en die Cederberge naby Clanwilliam in die Wes-Kaap word ook jaarliks met sneeu gestof, maar dit is gewoonlik ’n baie ligte neerslag en, in die Cederberge se geval, so hoog teen die pieke dat mens dit meestal net te voet kan besigtig. Dit is egter die perfekte keuse as jy nie noodwendig in die sneeu wil speel nie, maar net die wit pieke in die agtergrond wil aanskou.